# Lluís Gavaldà i Roig

Lluís Gavaldà i Roig (Constantí, 15 d'abril de 1963) és el cantant i principal compositor del grup Els Pets. Llicenciat en filologia anglogermànica, Gavaldà és conegut principalment per ser cantant, guitarrista i compositor d'Els Pets, juntament amb Falin Cáceres (baix) i Joan Reig (bateria).
Després d'una estada als EUA, va tornar a Catalunya, on va treballar com a professor d'anglès. Va ser a la seva tornada quan el grup Els Pets va iniciar una carrera que els va portar a ser un dels grups referents del rock català. El grup de Constantí ha aconseguit innumerables guardons, com ara vint premis Enderrock, els més representatius i importants de la música catalana. La seva discografia plega títols tan populars com Calla i Balla, Agost o Bon Dia, el qual continua sent el disc més venut de la història del rock en català amb 150.000 còpies.
Més enllà de la seva carrera musical, Gavaldà col·labora habitualment a premsa, ràdio i televisió. A la premsa escriu una columna setmanal al diari Ara en el suplement Criatures. A la ràdio va participar en el programa Eduqueu les Criatures de Catalunya Ràdio amb Carles Capdevila i actualment presenta el programa diari El celobert a iCat. En l'àmbit audiovisual va presentar el 2006 el concurs Picalletres de Televisió de Catalunya i prepara per finals del 2018 un nou espai dedicat a la música pop que portarà per títol El celobert.
També ha publicat llibres com "Estic prenyat", "El pare que et va matricular", "Valset", "Lletres" -un recull comentat de les seves lletres de cançons-, i "Sona la cançó".

## Discografia

Els àlbums que han publicat durant la seva trajectòria:
* Maqueta (1985)
* Els Pets (1989)
* Calla i Balla (1991)
* Fruits Sex (1992)
* Brut Natural (1994)
* Vine a la Festa (1995). Recopilatori de directes.
* Bondia (1997)
* Sol (1999)
* Respira (2001)
* Malacara (2002). Recopilatori.
* Agost (2004)
* Això és espectacle (2006). DVD Documental + directe.
* Com anar al cel i tornar (2007)
* Fràgil (2010)
* L'àrea petita (2013)
* Som (2018)

## Bibliografia

* Treballs de camp: Una mirada irònica i divertida a la realitat que ens envolta. PRISMA, 2004, p. 200. ISBN 978-8497910064. Un recull d'articles que té la virtut de fer-nos pixar de riure i, un cop eixugats, reflexionar una miqueta.
* Estic prenyat. LA CAMPANA, 2008, p. 208. ISBN 978-8496735170. Lluís Gavaldà intenta superar les angoixes de la paternitat a través de l'Eduqueu les criatures de Catalunya Ràdio i Qui els va parir! de TV3.
* Valset. LA GALERA, 2010, p. 24. ISBN 978-8424635732. Amb il·lustracions de Xavier Salomó, inclou un CD amb una gravació inèdita de la canço Valset.
* El pare que et va matricular. COLUMNA, 2013, p. 160. ISBN 978-8466416207. Anècdotes sobre la convivència amb el seu fill.
* Lletres. BRIDGE, 2017, p. 152. ISBN 9788416670093. És un viatge emotiu als moments i les persones que van fer que les Lletres de les cançons d'Els Pets fossin les que fossin.
* Sona la cançó. ROSA DELS VENTS, 2022, p. 240. ISBN 978-8418062339. El cantant Lluís Gavaldà viatja per la banda sonora de la seva vida.

## Referències

* ↑ «Al cotxe - Lluís Gavaldà: "Faig cançons sense tenir cap habilitat innata."». TV3, 26-10-2023. [Consulta: 27 octubre 2023].
* ↑ «La final nacional del 'Pica Lletres' 2011 se celebrarà dimarts». Ara, 27-05-2011. [Consulta: 7 febrer 2014].
* ↑ «Els Pets tornen amb "Agost", una casa amb una ambientació diferent a cada habitació». 324, 14-02-2004. [Consulta: 6 desembre 2012].
* ↑ La Galera, Valset
* ↑ La cançó que no em puc treure del cap